1. Nhar it-Tnejn li għaddew inxterdet l-aħbar li l-ħabib u l-Perit Lawrence Mintoff kien ġie nieqes. L-aħbar laqtitni bħal sajjetta waqt id-diversi mumenti tax-xogħol. Ħassejt mill-ewwel li kont dlonk tlift ħabib li kont ili naf snin twal. Għal min kien jafu, żgur li jaqbel miegħi li l-mewt ħabbtet fuq bieb ta' bniedem li kellu karattru mill-aqwa u sentimenti verament sbieħ. 2. Ma' Lawrence kont iltqajt snin ilu meta kont dħalt nagħmel sentejn ta' Sixth Form ġewwa l-Kulleġġ ta' De La Salle. Huwa kien hemm ukoll, sena qabli, jistudja x-xjenzi mentri jien kont nipprova l-lingwi. Konna mmorru tajjeb ħafna fuq kollox, barra ovvjament il-politika, dak iż-żmien b'zijuh Prim Ministru u b'missieri membru parlamentari fl-Oppożizzjoni. B'terġa' zijuh sejjer għat-tieni leġislatura u l-Partit Nazzjonalista għall-bidla fil-Kap. 3. Min jaf kemm qattajna siegħat, hu u jien ma' oħrajn, niddiskutu l-politika. Biss, għad-differenza ta' oħrajn, kellna atmosfera paċifika. Rari ħafna konna nitilfu rasna fuq xi punt. Għax min-natura tiegħu kien, kif jgħidu l-Ingliżi, "gentleman". Ma kellux xi traċċi ta' intolleranza jew estremiżmu fih, anzi kien iżomm l-argumenti kemm jista' jkun oġġettivi għal tnejn li lanqas it-tmintax-il sena ma kienu qabżu. 4. Kien sena qabli u minkejja d-differenza fl-età jew fil-politika kont insibni ningwala miegħu fuq ħafna punti oħra, speċjalment meta niġu biex norganizzaw xi attività soċjali. Kellu qalbu tad-deheb u ma kontx tara azzjoni ħażina mingħandu ta' xejn. Kellu fuq fommu tbissima kontinwa, hu x'inhu l-argument. Niftakru meta kien iltaqa' mal-mara futura tiegħu Michelle (dak iż-żmien) Saydon, li kienet ukoll studenta magħna. Min jiftakar tajjeb, dak iż-żmien kienet persuna mill-iktar feliċi u kienu żviluppaw f'koppja inseparabbli. It-tnejn kienu jkunu preżenti għall-attivitajiet kollha u jilqgħuk bi tbissimka. 5. Iż-żmien għadda. Hu daħal għall-kors ta' l-arkitettura u jien f'tal-liġi. Meta l-ħin jew iż-żmien kienu jippermettulna konna nerġgħu nieqfu nġeddu l-ħbiberija tagħna. Niftakru f'dawk is-snin xejn faċli b'żewġ studenti b'karattru sod miegħu, bħalma kienu Ċensu Galea u Carmelo Cacopardo. Kellu moħħu miftuħ u ma kontx issibu jitlef rasu jew jiżgarra, anzi kien kapaċi jifhem, japprezza u jkompli. Għandi memorja tajba ħafna tiegħu anki fuq il-Campus ta' l-Università, minkejja l-ħin limitat li l-kors ta' student-ħaddiem kien jippermettilna. 6. L-istess meta kkontesta l-elezzjonijiet ġenerali. Kelli x-xewqa li ma seħħitx li jiġi elett fil-parlament tagħna. Konna, f'mument jew ieħor tal-kampanja, naraw lil xulxin – hu għaddej naħa u jien oħra, dejjem b'dik it-tbissima ħelwa fuq fommu li kienet tindika paċi interna. Kelli wkoll ix-xorti narah f'xi attivitajiet soċjali u, minkejja t-trapass taż-żmien, bqajna mill-iktar ħbieb niċċajtaw. Kellu qalb ġeneruża ħafna, kien iħenn għall-proxxmu u ma smajt lil ħadd ilissen xi kelma żejda fuqu. 7. Min kien preżenti għall-funeral ġewwa l-Knisja ta' Ħal Tarxien seta' jħoss iktar dak li qiegħed ngħid. Il-post kien mimli daqs bajda, b'numru kbir ta' periti ta' kull età. Il-kliem ta' Patri Dyonisius Mintoff waqt il-priedka mqanqla u studjata tiegħu aktar u aktar żied fl-apprezzament tagħna ta' Lawrence. M'hemmx dubju li ser iħalli warajh patrimonju ta' kif wieħed għandu jġib ruħu bħala persuna. Dan l-artikolu kien deher fin-Nazzjon Taghna fit-22 ta Settembru 2009.
Il-mewt tħabbat il-bieb tat-tajbin.